钦定古今图书集成/明伦汇编/家范典/第029卷 > 朱子全书 > 《第三表》前人
## 钦定古今图书集成/明伦汇编/家范典/第029卷 > 朱子全书 > 《第三表》前人

臣某言：“臣闻事君爱亲，出忠入孝，孝苟不足，忠能独
全，自古及今，未之有也。臣夙遭凶悯，早丧父兄。母祇
育臣，臣唯侍母，更相为命，逮至于今。诚愿报国安亲，
两遂忠孝。况臣少从边役，侍养多违，母常忆臣，积忧
成疾。往者一辞天阙，六变星霜，徒叨守郡之荣，终切
倚门之望。加以老母年将遄迈，景晏桑榆，衰疾交侵”，
药饵无主。顷乃祈哀上请，忍死待臣。臣幸获归宁，老
母稍安寝息。再造之施，空荷于乾坤；广大之恩，无阶
于答效。臣又闻“子急告父，臣急告君。”今母若无臣，臣
定失母。所以隳裂肝胆，尘犯威严，乞停臣尸素之禄，
假老母残馀之命。诚为至愿，非敢饰情。自圣鉴未回，
恳诚犹阻，而臣又不幸，愚子供奉官“右威卫郎将守
义近亡。”臣今惸然，形影相吊，生人之极，无甚于臣。老
母既见，孙亡，预愁臣去，旧患未损，泣尽继血。伏惟圣
主孝理天下，特降纶言。“户有老亲，令蠲赋役；乡有孝
子，必表门闾。”洎乎荒外百蛮，咸被教化。臣虽边裔贱
品，忝沐薰风，乌鸟之心，实愧乳哺。若使贪荣徇禄，背
义忘亲，固天地所不“容，人伦所同弃，更何面目，敢列
圣朝？特望上垂天光，俯照愚恳，矜臣养亲之日短，效
命之日长，允其停官，许令侍疾。四夷慕义，陛下之德
化无穷，岂惟微臣，独荷恩施。”无任迫切屏营之至。